ÅRSMELDING

FOR

TRONDRUDMARKA VELFORENING 2011-2012

Styret i Trondrudmarka Velforening har det siste året bestått av:

Rune Olsson, formann

Jan Olav Solberg, kasserer

Øyvind Roger Hansen, styremedlem

Det er avholdt 3 ordinære styremøter, og det har vært noen samtaler på tlf og mail som gjelder vellet.

Det ble ikke arrangert noe påskemøte på kommunehuset i år.

Det har i år vært en litt snodig vinter som gir en utfordring med hensyn til brøyting av løyper. Det var skiløyper tidlig i desember, men det var dårlig med løyper i julen. Til nyttår var det derimot ok med løyper igjen.

Gjennom vinteren var det lite snø, mye mindre enn normalt som ga en utfordring også denne påsken. Starten av påsken var uten snø, men det kom noe snø langfredag som reddet litt. Det var noe løyper inne på fjellet, men det å ta på seg skiene utenfor hytteveggen tror jeg var vanskelig. Helge gjorde også i år en kjempeinnsats og kjørte løyper på nesten bar mark så mosen skvatt.

Etter Påske ble det ok med snø, men da var de fleste skiturister borte, men de som kom hadde fine forhold.

Det er blitt kjørt løype fra Liaset til Langedrag og Åkrefjellrunden ble merket etter Påske.

Vellet har ikke mottatt noen skriftlige klager på løypene. Husk at løypene for Trondrudmarka Vel brøytes hele vinteren uten begrensning på dager og helg (enten det er snø eller ikke).

Det brøytes 42 km for vellet, skal det brøytes flere km blir det til full pris fra Helge Holm. Vellet forholder seg til 5 års avtalen med Helge Holm som ble fornyet fra 2012.

Det er forslag fra Helge om en liten omlegging av skiløypa på den Gule runden ved bekken før Rune og Jøran Olssons hytter. Vi ønsker at løypa skal gå utenom bekken på 2 steder og helt opp i skogkanten, slik den gikk i påsken. Noe grunnarbeid må gjøres og Helge sjekker med Grunneiere for området.

Vi har mange treff på ”skitrac” på nettet, og nå er også Natten Vel koplet til vårt system. Det bidrar til at vår årspris går noe ned. Gå inn på [www.skisporet.no](http://www.skisporet.no) for info om løyper.

På sommersti turen i fjor høst kom det 14 personer inkl 3 barn. Vi hadde en ok tur, men dessverre var ikke været på sitt beste. Det ble kuttet en del store grener i skiløypa som maskinen kan komme bort i og kuttet vekk noen store røtter. Det var en flott innsats, tusen takk til alle sammen. Det var i år noen nye som møtte opp. Det er hyggelig å registrere.

Det er satt opp nye ca 20 løypeskilt, hvorav 3 har GPS koordinater, slik at eventuelt redningstjeneste raskt kan finne frem. Det er satt opp både GPS og UTM koordinater på skiltene.

Det er blitt satt opp ny større postkasse som avtalt tidligere.

Vellet fikk tilbake moms kompensasjon på kr 20318 gjennom Norges Velforbund. Det var flott, og en stor takk til Jan Olav og Øyvind som har jobbet med dette.

Bidraget fra Maxboavtalen ble litt mindre i år, kr 2600,- alt hjelper på økonomien. Vellet vil oppfordre de som har betalt velavgiften å benytte seg av Maxboavtalen dersom det passer. Det er penger å tjene for hytteeiere og det gir litt til vellet også.

Pr 1/1 2012 var det 42000,- på konto. Underskudd for 2011 ble 16408,-. Årsaken ligger på innkjøp av nye skilt, økning på utgift til skisporet og en økning til Helge Holm på løype brøyting. På konto pr 15.mai 2012, ca 30000,-

Det ble sendt en enkel betalingspåminnelse til hytteeiere som ikke hadde betalt og 15 betalte etter det. Vellet er avhengig av at så mange som mulig er med slik at vi kan opprettholde de løypene vi har på samme måte.

Pr 15. mai har 220 betalt velkontingent, 29 har ikke betalt. 67 er sendt til Storhalle. Jan Olav forventer ca 30 innbetalinger fra Storhalle. Ca 12 % av hyttene betaler ikke avgiften.

Sykkelstiene har nå satt seg og benyttes av flere både gående og syklende. Vellet oppfordrer spesielt syklister til å ta hensyn, det er mange som går tur, også med barnevogn.

Søknad om ny momskompensasjon sendes i disse dager ut.

Innbetalingen til vellet sammen med veiavgiften fungerer veldig bra, og Nils Gudbrandsplass skal ha en honnør for den jobben som gjøres. Vellet ønsker å fortsette med den ordningen.

Påskeskirennet hadde 50 års jubileum i år. Det kom snø langfredag som ”reddet ” skirennet. Det var kjøpt inn nytt lydanlegg og solen lagde en fin ramme rundt jubileet. Det var opp mot 100 deltakere som fikk en turkopp med på skriften Kuluset rennet 50 år 7/4-12. Finn Lunde som var med på å starte rennet sammen med Hans Hofseth og Husebye fikk overrakt en turkopp fra arrangement komiteen til stor applaus fra alle tilstede.

Vellet har sponset til innkjøp av turkopper med kr 2000,-

Tusen takk til familiene som var med å arrangere årets 50 års renn: Hilde M.B og Tore Næss, Kjell Roar Ødeverp og Anne Marit Bærug, Hanne og Nils Holm Høva, Ole og Anne Ronten, og Erik Strømberg.

Bandet ”Store Stå” lagde god stemning på Nystølkroken etter skirennet.

Oslo, 1.juli 2012

Jan Olav Solberg Rune Olsson Øyvind Roger Hansen

Kasserer Formann Styremedlem